Жэман Ахьмэд ди пащхьэ кърелъхьэ
«Iуащхьэмахуэ си плъапIэщ. Дыгъуасэмрэ нобэмрэ къагъэщIа гупсысэхэр» фIэщыгъэм щIэту Жэман Ахьмэд къыдигъэкIа и тхылъыщIэм и лъэтеувэ КъБР-м ЩэнхабзэмкIэ и фондым иджыблагъэ щрагъэкIуэкIащ.
Тхылъыр адыгэбзэкIэ зэзыдзэкIар журналист Мэремкъул Ларисэщ. Жэман Ахьмэд щIэныгъэлIщ, экономистщ, КПСС-м и Къэбэрдей-Балъкъэр обкомым и Аппаратым, Министрхэм я Советым щылэжьащ, иужькIэ «Инкомбанк»-м, Мылъку хъумапIэ агентствэм Кавказ Ищхъэрэм щиIэ къудамэм и унафэщIу щытащ. Мы зэманым ар и Iэтащхьэщ Москва щыIэ МТС Банкым и Административнэ департаментым. УФ-м и Журналистхэм я зэгухьэныгъэм хэтщ.
ЗэIущIэм къыщыпсэлъащ жылагъуэ лэжьакIуэ, полицэм и генерал-лейтенант Щоджэн Хьэчим, тхыдэдж, тхакIуэ Бейтыгъуэн Сэфарбий, профессор Щомахуэ Лев, КъБР-м и Жылагъуэ палатэм хэт КъуэщIысокъуэ Александр, лъэпкъ тхыдэмрэ литературэмрэ фIыуэ зылъагъу Абазэ Хьэсэн, Тыркум щыщ ди лъэпкъэгъу Нэзэр Хьэмид сымэ.
Пшыхьым кърихьэлIахэм фIыщIэ хуащIащ тхылъыр къыдэзыгъэкIа, абы зэпкърыхауэ тепсэлъыхьыжа Котляров Виктор.
Уэрэд, усэ, тхыгъэ, поэмэ мащIэ хуатхакъым мэгъу къару яхэлъым хуэдэу удэзыхьэх бгылъэ щIыпIэхэм я дахагъым.
ЗэрыхуагъэфащэмкIэ, псори зэхэту цIыху мин 12-м щегъэжьауэ 18-м нэс Iуащхьэмахуэ дэкIащ. Жэман Ахьмэди ящыщщ абыхэм. Сыту пIэрэ абы щIэджыкIакIуэм и гулъытэ иныр къызэрилэжьар? И дуней лъагъукIэ дахэрщ, а лъагапIэхэм и гущIэм къыщагъэуша гупсысэ щIэщыгъуэхэрщ.
Ахьмэд Iуащхьэмахуэ дэкIауэ щызэхэсхам, ар ищIэн хуей щIэхъуамкIэ сеупщIыну сыхущIэкъуащ, ауэ сыхуэзэну Iэмал симыIэурэ Москва кIуэжауэ щытащ. Куэд дэмыкIыу абы къысхуигъэхьа тхылъыщIэм си упщIэм и жэуапи, нэгъуэщI гъэщIэгъуэн куэди къыщызгъуэтащ.
«Iуащхьэмахуэ, иныжь хуэдэ, адрей псоми йолъэгэкI, — етх тхакIуэм. — Абы и инагъым гушхуэныгъэ къысхелъхьэ. Iуащхьэмахуэ сыщегупсыскIэ, ар къызэрызмыгъэIурыщIам сринэщхъейрт, абы сыIуплъэху, щэхуу мурад сщIырт ар зэзгъэхъулIэну икIи фIыуэ къызгурыIуэрт а мурадым псэхупIэ къызэрызимытынур».
Iуащхьэмахуэ и щыгум дэкIа цIыхур сыт зэгупсысыр, жыжьэу и лъабжьэм къыщигъэна дунейм дауэ ар зэреплъыр?
«СыткIэ дахэ Iуащхьэмахуэ? Абы гурэ псэкIэ нэхъ къабзэ, нэхъыфIым уегупсысу уещI, фIэщхъуныгъэ къыпхелъхьэ. Мыхьэнэншэ куэдым гъащIэр зэрытедгъэкIуадэр абы и щыгум щызыхыбощIэ. УзыщIэгуп-сысыжыну, уи псэукIэр къэппщытэжыну уафэхэм япэгъунэгъу ухъуа иужь нэхъ къохъулIэ», — етх Жэманым.
Тхылъым и лъэтеувэм кърихьэлIахэм къыхагъэщащ ар зытхам и гупсысэхэм я кууагъымрэ и псалъэхэм ящIэлъ купщIэмрэ гъэщIэгъуэн зэращыхъуар.
БзитIкIэ зэдзэкIауэ Налшык къыщыдэкIа «Эльбрусские заметки» тхылъыр Москварэ Монголиемрэ дунейм къыщытехьащ. Адыгэ щIэджыкIакIуэхэми тхылъым нэIуасэ зыхуащIыну Iэмал яIэщ.
Жэман Ахьмэд и тхылъыр зэзыдзэкIамрэ къыхудэзыгъэкIамрэ пшыхьым и кIэухым фIыщIэ яхуищIащ.
«Дэ, бгырысхэм, аращ ди псэукIар. Си псэр къызэныкъуэкъурт Iуащхьэмахуэ сыдэкIынуи, къызэхъу-лIащ. Къыхэзгъэщыну сыхуейщ, ди пIэ диуджыхьу, ди щхьэ Iуэху фIэкIа зедмыхуэу дыпсэуныр зэрыщыуагъэшхуэр. Сыхуейщ ди щIыналъэ дахэр дуней псом къезгъэцIыхуну, IэнатIэ зэмылIэужьыгъуэхэм лъагапIэщIэхэр щызыIэрыдгъэхьэу, дефIакIуэу дыпсэуну», — захуигъэзащ Жэманым къызэхуэсахэм.
Мэшыкъуэ Тэзэл.
